Ljudska vrsta je u centru pažnje na TED-u,
ali želeo bih da dodam i glas za životinje,
čija su nas tela i umovi oblikovali.
Pre nekoliko godina, imao sam sreće
da sretnem starešinu plemena na ostrvu
nedaleko od Vankuvera.
On se zove Džimi Smit
i ispričao mi je priču
koja se priča u njegovom narodu,
koji sebe zovu Kvikvasutanuk.
Jednom davno, rekao mi je,
sve životinje na Zemlji su bile jedna.
Iako su spolja izgledale drugačije,
iznutra su bile iste,
i s vremena na vreme bi se skupile
u tajnoj pećini duboko u šumi
da slave svoje jedinstvo.
Kada bi stigle,
skinule bi svoju kožu.
Gavran bi skinuo svoje perje, medved svoje krzno,
losos svoje krljušti,
i onda bi plesali.
Ali jednog dana, u pećinu je došao čovek
i smejao se onom što je video
jer nije razumeo.
Posramljene, životinje su pobegle
i to je bio poslednji put
da su se otkrile na taj način.
Drevna ideja da su sve životinje
ispod svojih odvojenih identiteta zapravo jedna,
bila je za mene moćna inspiracija.
Volim da idem dalje od krzna,
perja i krljušti.
Želim da dođem ispod kože.
Bez obzira da li sam suočen sa ogromnim slonom
ili sićušnom gatalinkom,
moj cilj je da nas povežem sa njima, oko uz oko.
Možda se pitate, da li ikad fotografišem ljude?
Naravno. Ljudi su uvek prisutni u mojim fotografijama,
bez obzira da li se pojavljuju
da predstave kornjače
ili pume
ili lavove.
Samo morate da naučite kako da vidite dalje od njihovog kostima.
Kao fotograf,
pokušavam da doprem dalje od razlika
u našem genetskom sastavu
kako bih cenio sve što imamo zajedničko
sa svim drugim živim bićima.
Kada koristim svoj fotoaparat,
skidam svoju kožu
poput životinja u toj pećini
kako bih pokazao ko su one zaista.
Kao životinje kojima je data
moć racionalnog mišljenja,
možemo se diviti plodovima života.
Kao građani planete u nevolji,
naša je moralna odgovornost
da se nosimo sa dramatičnim gubitkom u raznovrsnosti života.
Ali kao ljudi sa srcima,
možemo se radovati jedinstvu života,
i možda možemo promeniti
ono što se jednom dogodilo u toj svetoj pećini.
Hajde da nađemo način da se pridružimo plesu.
Hvala vam.
(Aplauz)